德國殖民地

德意志帝國殖民地由荷亨佐倫王朝嘅德意志帝國喺19世紀後期建立。德國統一之前，一啲德意志政權都曾經短暫建立過殖民地。

歷史 
16世紀，奧格斯堡嘅銀行世家安東·韋爾瑟同埋巴爾托洛梅斯·韋爾瑟就嘗試喺今日委內瑞拉嘅地方建立殖民地。1528至1556年，德意志人喺委內瑞拉領土有一啲特權。1685年10月5號，布蘭登堡得到而家毛里塔尼亞海岸上嘅阿爾金島，重喺1701年成為普魯士嘅殖民地，但係喺1721年3月7號俾法國搶咗。

17世紀，一啲德意志邦國都短暫擁有過殖民地。布蘭登堡嘅布蘭登堡-非洲公司 (Branderburgisch-Africanische Kompagnie) 得到阿爾金島、普魯士黃金海岸同埋聖湯瑪斯島。波羅的海德意志人領導嘅庫爾蘭公國亦都喺多巴哥島同聖安德魯島建立殖民地。然而，所有德意志邦國都未能同西歐嘅海洋強國競爭。同樣地，哈布斯堡王朝當時統治神聖羅馬帝國嘅奧地利省份——只有佢喺南尼德蘭經營嘅Ostender-Kompanie 喺印度短暫擁有科羅曼德爾海岸同安達曼-尼科巴群島，後來因法國反對而放棄領地。

德國只係喺1871年由大陸國家普魯士王國統一，故此佢比西方國家更遲走上帝國主義、爭奪殖民地嘅道路 。1870年前，德意志邦國保持獨立政治體制同目標；而德國統一前後嘅外交政策，包括奧托·馮·俾斯麥嘅政策，都集中喺解決「德國問題」，純粹追求德國喺歐洲嘅利益。另外，德意志人嘅海外貿易其實源遠流長，早喺漢莎同盟時期開始；德意志人都有移民傳統：東至俄羅斯同羅馬尼亞；西至北美洲；德意志北部嘅商人同傳教士，都有興趣到海外發展事業。

19世紀末，好多德國人都認為，爭取殖民地可以顯示國力，又夢想建立公海艦隊——呢個夢最終願望成真，並令英國感到受威脅。

由於德國太遲加入爭取殖民地嘅行列，佢面對嘅世界，大部分地區都已經俾其他歐洲強國瓜分；喺一啲地區，甚至已經開始去殖民化，例如美洲諸國。美國革命、法國大革命同拿破崙戰爭都加速美洲國家獨立。

1904年，德屬西南非洲嘅赫雷羅人起義，俾德軍打敗。德軍其後發動種族滅絕，殺咗幾萬名當地嘅赫雷羅人同納馬人。

一戰期間，同盟國解散德國嘅殖民帝國，並重新分配領土，依據包括戰後簽署嘅凡爾賽條約。

根據巴黎和會定下嘅條約，日本得到加羅林群島同馬里亞納群島；法國得到多哥同喀麥隆；比利時得到部分德屬東非；而英國就得到德屬新畿內亞、納米比亞、部分德屬東非同薩摩亞。英國得到嘅領土，好多都併入英聯邦成員嘅領地，並成為佢哋獨立後嘅領土。

德國殖民地 
德國正式擁有過主權嘅地方包括：

太平洋
 西薩摩亞：1899-1914年
 德屬新畿內亞，包括威廉皇帝領地同鄰近海島：1884-1914年；政區包括：
 加羅林群島：1889-1914年
 馬里亞納群島：1889-1914年
 德屬東非：
 後來嘅坦噶尼喀，今日屬坦桑尼亞
 盧安達同蒲隆地：1885-1917年
 維圖：1885-90年，喺而家嘅肯雅
 德屬西非包括：
 喀麥隆：1884-1914年
 多哥：1884-1914年
 德屬西南非洲，今日納米比亞：1883-1915年

德國亦都喺中國擁有土地利益：
 膠州灣保護領地，包括租借地青島：1897-1914年
 山東勢力範圍
 黃河流域勢力範圍

來源同參考 
 Westermann, Großer Atlas zur Weltgeschichte
 WorldStatesmen.org

前殖民地
德意志帝國
德國史
新帝國主義